Såkalte antirasister – en bok av Ringerike Antirasistisk Ungdom

Lørdag 26. mai lanseres boka "Såkalte antirasister", en bok som oppsummerer konkrete erfaringer fra en vellykket antirasistisk kamp på 1990-tallet.

Hønefoss fikk oppmerksomhet i norske riksmedier etter gatekamper og marsjerende nazister i 1994. De påfølgende tre årene slåss et radikalt ungdomsmiljø for å bekjempe organiserte nazister og rasister. 

"Såkalte antirasister" er vårt innlegg i den høyst aktuelle debatten om hvordan kampen mot nazisme i Europa skal ta form. Boka er en dokumentasjon på at det finnes måter å møte nazisme på som fungerer, vi kan gjøre mer enn å "gå inn i oss selv" for å bli kvitt naziproblemet. Det spesielle med Hønefoss er nettopp at ungdom tok opp kampen mot en voksende nazibevegelse. Gjennom massemobiliseringer og massivt antirasistisk arbeid klarte Hønefoss å snu utviklinga.

Det er ungdom på gata som først føler et aktivt nazimiljø på kroppen – som blir tvunget til å forholde seg til økende nynazisme i nærmiljøet. Med "Såkalte antirasister" dokumenterer vi at en av flere grunner til at det relativt store nazimiljøet på Ringerike knakk sammen, var at ungdommene i Hønefoss så alvoret og satte makt bak kravet om en nazifri tilværelse.

Forskere, media, politiet og kommunen var raskt ute med å fordømme de mange unge antirasistene som organiserte seg i 1994. Blant andre voldsforsker Tore Bjørgo gjorde seg til talsmann for en tankegang om at antirasister var et like stort problem som nynazister. Kommunen kjøpte ideene, håndterte situasjonen som et sosialt voldsproblem og avviste oppfordringene om å se det politiske problemet i situasjonen og ta klart avstand fra rasisme. Etter 2 1/2 år med neddyssing av problemene, oppsummerte kommunen at strategien var mislykket og erklærte støtte til det antirasistiske ungdomsmiljøet. Denne snuoperasjonen var avgjørende for saken. 

Med "Såkalte antirasister" vil vi advare mot enkelte forskeres stadige beskyldninger mot antirasister, som splitter motstanden mot nazisme i stedet for å tilby løsninger. Vi ser det som påfallende at forskere som stadig blir brukt som kompetanse på området, aldri nevner Hønefoss der deres ideer til slutt ble avvist. Erfaringene fra Hønefoss er viktige for steder som Bøler i Oslo og Kristiansand som i dag sliter med aktive nazister. 

"Såkalte antirasister" er skrevet av tidligere og nåværende aktivister i Ringerike Antirasistisk Ungdom. Den er på 92 rikelig illustrerte sider, og utgitt på eget forlag. For kontakt med redaksjonskollektivet, mail rau@rau.no eller ring 938 46 889. Du kan også gå inn på våre hjemmesider på www.rau.no.